《深甫过留宿并示近诗》
宋代·刘敞

别长会时稀，乐少忧日多。邂逅非素期，悲欢奈君何。

明灯照空窗，风雪满天地。此时坐相对，达旦终不寐。

少年慕结交，徒以此方寸。危生始自感，来日安可问。

意气久已夺，形发亦已衰。如何切磋意，不废平生时。

惊禽坠虚弦，病叶陨轻露。一闻伤心奏，涕下已如注。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。